BRĪVĪBAS PIEMINEKĻA UN RĪGAS BRĀĻU KAPU PADOME

2023. gada 21. jūnijs

Nacionālā kultūras mantojuma pārvalde Rīgā, Mazajā pils iela 19

**Par 2022. gadā piešķirtā valsts budžeta ietaupīto līdzekļu pārvirzīšanu Brīvības pieminekļa neatliekamiem restaurācijas un kopšanas darbiem**

(Iesniedzējs: Nacionālā kultūras mantojuma pārvalde)

Nacionālā kultūras mantojuma pārvalde (turpmāk – Pārvalde) informē Padomi: *Pārvalde, ievērojot Ministru kabineta 2021.gada 21.decembra rīkojumā noteikto, noslēdza valsts pārvaldes uzdevuma deleģēšanas līgumu ar Rīgas pieminekļu aģentūru (turpmāk – Aģentūra) par Brīvības pieminekļa un Rīgas Brāļu kapu apsaimniekošanu (līgums Nr.B-SL-6; stājies spēkā 27.01.2022.).*

*Valsts pārvaldes deleģētā uzdevuma izpildei, Aģentūrai ir piešķirti finanšu līdzekļi no valsts budžeta programmā 21.00.00 “Kultūras mantojums” Valsts nozīmes vēsturisko un piemiņas vietu saglabāšanai (Brīvības pieminekļa un Brāļu kapu uzturēšanai un saglabāšanai) 597 129,00 euro (pieci simti deviņdesmit septiņi tūkstoši viens simts divdesmit deviņi euro un 00 centi) apmērā, tajā skaitā:*

*-     uzturēšanas izdevumiem (ieskaitot personāla izmaksas) – 281 129,00 euro (divi simti astoņdesmit viens tūkstotis viens simts divdesmit deviņi euro un 00 centi) apmērā;*

*-     atjaunošanas izdevumiem – 316 000,00 euro (trīs simti sešpadsmit tūkstoši euro 00 centi) apmērā.*

*Izvērtējot iesniegtās atskaites par 2022.gada līdzekļu izlietojumu un, pēc papildus informācijas pieprasīšanas, konstatēts, ka līguma izpildē ir radusies līdzekļu ekonomija 48 952 euro apmērā (no atlīdzību pozīcijas 44 996 euro un 3956 euro no pārējiem izdevumiem).*

*Ievērojot Brīvības pieminekļa un Rīgas Brāļu kapu padomes iepriekš izteikto lūgumu piešķirt finansējumu Brīvības pieminekļa alejas labiekārtošanas projekta izstrādei, kā arī notikušās konsultācijas ar Kultūras ministriju, Pārvalde vērsās Aģentūrā lūdzot radušos līdzekļu ekonomiju plānot Brīvības pieminekļa alejas labiekārtošanas projekta izstrādei.*

*Pārvalde ir saņēmusi Aģentūras 17.04.2023. vēstuli Nr.RPA-23-33-nd, kurā norādīts, ka valsts pārvaldes uzdevuma deleģēšanas līgums ir noslēgts par Brīvības pieminekļa un Rīgas Brāļu kapu apsaimniekošanu un tas nav attiecināms uz šo pieminekļu aizsardzības zonu.*

*Vienlaikus informējam, ka jautājumā par Brīvības pieminekļa alejas labiekārtojuma projekta izstrādi ir notikušas vairākas sarunas, tai skaitā 06.06.2023. tikšanās ar Rīgas valstpilsētas pašvaldības amatpersonām un Brīvības pieminekļa un Rīgas Brāļu kapu padomes priekšsēdētāju, vienojoties par darba grupas izveides nepieciešamību. Ņemot vērā, ka projekta izstrādāšanai sludināms arhitektūras ideju konkurss, tad šogad varētu notikt darbs pie konkursa uzdevuma formulēšanas un līdzekļu apguve šajā gadā nebūtu iespējama.*

*Pārvalde 06.06.2023. ir saņēmusi Rīgas pieminekļu aģentūras vēstuli ar lūgumu atļaut veikt steidzamus Brīvības pieminekļa restaurācijas un kopšanas darbus un šim mērķim pārvirzīt pagājušā gada līdzekļus. Pārvaldes ieskatā lūgums ir pamatots un būtu atbalstāms, kā arī atbilst deleģētajam uzdevumam.*

*Atbilstoši Brīvības pieminekļa un Rīgas Brāļu kapu likuma, 6. panta 1. daļai Brīvības pieminekļa saglabāšanas, uzturēšanas, atjaunošanas un apsaimniekošanas darbus finansē saskaņā ar Apsaimniekošanas programmu. Atbilstoši Brīvības pieminekļa un Rīgas Brāļu kapu likuma, 8. panta 4. daļai Brīvības pieminekļa un Rīgas Brāļu kapu padome izvērtē Apsaimniekošanas programmu un izvērtē pārskatus par Apsaimniekošanas programmas norisi un par valsts budžeta līdzekļu izlietojumu.*

Ņemot vērā minēto, Pārvalde lūdz Padomi:

1. sniegt viedokli par Aģentūras lūgumu 2022. gada atlikušos līdzekļus pārvirzīt neatliekamu Brīvības pieminekļa restaurācijas un kopšanas darbu veikšanai;

2. pieņemt zināšanai informāciju par Brīvības pieminekļa alejas labiekārtojuma projekta ieceres virzību.

Lūgums nosūtīts Padomes locekļiem e-pastā 19.06.2023, ar aicinājumu viedokļus par jautājumiem sniegt līdz 21.06.2023. pl. 11.00. Atbildi nesaņemot, tiks pieņemts, ka nav iebildumu pret līdzekļu pārvirzīšanu Brīvības pieminekļa neatliekamai restaurācijai un kopšanas darbiem, kā arī informācija par Brīvības alejas labiekārtojuma projekta virzību pieņemta zināšanai.

E-pastā atbildes snieguši J. Šumeiko, D. Bērziņš, M. Stirna, A. Kalniņš, atbalstot ietaupīto līdzekļu pārvirzīšanu paredzētajam mērķim, kā arī pieņemot zināšanai informāciju par Brīvības pieminekļa alejas labiekārtojuma projekta ieceres virzību.

20.06.2023. e-pastā saņemts Finanšu ministrijas pārstāves Padomē Ž. Zvaigznes viedoklis: “*Finanšu ministrija ir izskatījusi Pārvaldes e-pasta vēstuli, kurā lūgts sniegt viedokli par Rīgas pieminekļu aģentūras lūgumu 2022. gada neiztērētos atlikušos līdzekļus (48 952 euro apmērā (no atlīdzību pozīcijas 44 996 euro un 3956 euro no pārējiem izdevumiem) pārvirzīt neatliekamu Brīvības pieminekļa restaurācijas un kopšanas darbu veikšanai un atbilstoši kompetencei sniedz šādu viedokli:*

*1. Saskaņā ar Ministru kabineta 2021.gada 21.decembra rīkojuma Nr.976 “Par Brīvības pieminekļa un Rīgas Brāļu kapu apsaimniekotāja noteikšanu” 3.punktu, Kultūras ministrija ir noslēgusi valsts pārvaldes uzdevuma deleģēšanas līgumu ar Rīgas valstspilsētas pašvaldību (Rīgas valstspilsētas pašvaldības aģentūru "Rīgas pieminekļu aģentūra"), iekļaujot tajā attiecīgus noteikumus. Saskaņā ar minētā rīkojuma 5. un 6. punktu, valsts pārvaldes uzdevums 2022. gadā īstenojams atbilstoši Kultūras ministrijas valsts budžeta līdzekļiem un Kultūras ministrija (Nacionālā kultūras mantojuma pārvalde) kontrolē deleģētā valsts pārvaldes uzdevuma izpildi un piešķirtā valsts budžeta finansējuma izlietojumu. Pamatojoties uz iepriekš minēto, uzskatām, ka minētajā jautājumā svarīgs ir Kultūras ministrijas viedoklis un atzinums par priekšlikuma par finansējuma novirzīšanu neatliekamu Brīvības pieminekļa restaurācijas un kopšanas darbu veikšanai atbilstību/attiecināmību deleģēšanas līguma mērķim un ietvaram. Turklāt, ņemot vērā zemāk e-pastā paustos apsvērumus, ka “Pārvalde ir saņēmusi Aģentūras 17.04.2023. vēstuli Nr.RPA-23-33-nd, kurā norādīts, ka valsts pārvaldes uzdevuma deleģēšanas līgums ir noslēgts par Brīvības pieminekļa un Rīgas Brāļu kapu apsaimniekošanu un tas nav attiecināms uz šo pieminekļu aizsardzības zonu.” Ir svarīgs deleģēšanas līguma mērķis, uzdevumi un to veikšanai piešķirtie valsts budžeta līdzekļi, pār kuru izlietojumu pēcāk atbilstoši mērķim ir veicama uzraudzība (norēķinu kārtība un deleģēto uzdevumu izpildes termiņi). Valsts pārvaldes iekārtas likums nosaka deleģēšanas līguma saturu, formu, savstarpējo norēķinu kārtību, finanšu un citu resursu piešķiršanas noteikumus un atbildību par piešķirto līdzekļu izlietojumu atbilstoši deleģēšanas līguma priekšmetam.*

*2. Vēršam uzmanību, ka saskaņā ar Likuma par budžetu un finanšu vadību 46. panta pirmo un piekto daļu budžeta finansētu institūciju vadītāji ir atbildīgi par budžeta līdzekļu efektīvu un ekonomisku izlietošanu atbilstoši paredzētajiem mērķiem. Ministrijas ir atbildīgas par valsts budžeta likumā noteiktās apropriācijas izpildes kontroles sistēmas izveidi un par valsts budžeta līdzekļu izlietojuma kontroli atbilstoši paredzētajiem mērķiem. Savukārt visas apropriācijas zaudē spēku saimnieciskā gada beigās. Finanšu līdzekļu novirzīšana citam mērķim nav pieļaujama un ir pretēja labas finanšu pārvaldības principam. Budžeta izpildītājiem ir jāievēro Ministru kabineta 2010.gada 28.decembra noteikumu Nr.1220 “Asignējumu piešķiršanas un izpildes kārtība” prasības.”*

Finanšu ministrijas viedoklis nosūtīts e-pastā 22.06.2023. pārējiem Padomes locekļiem, informējot, ka Pārvalde Finanšu ministrijas komentāru ir pārsūtījusi Kultūras ministrijai. Līdz ar to Padomes lēmums par līdzekļu pārvirzīšanu tiek atlikts līdz turpmākajiem institūciju norādījumiem.

Padomes priekšsēdētājs V. Zatlers

(paraksts\*)

Padomes sekretāre D. Toc-Macāne

 (paraksts\*)

\*Dokuments ir parakstīts ar drošu elektronisko parakstu un satur laika zīmogu